**Mat. 3:13-17**

**Jesus kies om een van ons te wees!**

*Andries Burger, GK Pinetown, 23 Desember 2018*

Kinders –

Jesus was ŉ mens soos ek en jy.

Na God se wonderwerk om deur die Heilige Gees, sonder ŉ man, lewe in Maria te verwek, het Hy vir nege maande in die baarmoeder ontwikkel tot die tyd ryp was dat Hy gebore moes word. Net soos enigeen van ons ook.

As weerlose baba het Hy in die wêreld gekom.

Hy wat al van ewigheid af magtige God is en die heelal uit niks geskape het, Hy wat die mens gemaak het, was self ŉ hulpelose, pap babatjie. Net soos ons ook.

Sy aardse, sondige ouers moes hom voed, skoonmaak en beskerm – presies soos ek en jy.

Dit was nog maar baie klein toe moes hulle vlug vir sy lewe want die koning het soldate gestuur om Hom dood te maak.

Hy wat ŉ kort rukkie gelede nog deur derduisende kragtige engele gedien en verheerlik is, kon homself nie beskerm nie.

 Hy was mens soos ek en jy...

En tog was Hy geheel en al anders as ons...

 Deur die eeue heen is sy koms al voorspel.

 In die paradys al het God belowe dat Hy sou kom.

Male sonder tal het God profete gestuur om sy belofte te herhaal en om dit al hoe duideliker te maak.

Voor sy geboorte al het die Here se priester ŉ lofsang gesing oor sy koms en dat Hy sy volk van sonde sal verlos; dat Hy vir ons soos die môreson sal wees wat ons lewens op die pad van vrede sal lei.

Hy was so anders as ons...

God self was sy Pa – Jesus was self steeds God, al het Hy sy heerlikheid prysgegee en ook heelwat van sy goddelikheid.

Toe Hy gebore is, het mense nie daarvan gehoor met ŉ telefoon oproep of ŉ WhatsApp foto nie – ŉ engel het in die heerlikheid van God verskyn en dit aangekondig; ŉ menigte engele het dit met lofprysing uitbasuin.

ŉ Ster het sy koms wêreldwyd bekend gemaak; wyse sterrekykers het ŉ internasionale reis onderneem om Hom te kom vereer – terwyl Hy nog maar ŉ baba was.

Hy was so anders...

Die Bybel leer niks oor sy kinderjare nie, behalwe dat Hy die geleerdes in die tempel met sy kennis en insig verbaas het toe Hy maar twaalf was.

En toe sy ouers Hom teregwys, verduidelik Hy dat Hy bloot net besig was in die huis van sy vader.

Hy was ŉ briljante tiener wat geweet het dat Hy niks verkeerd gedoen het nie, maar hy ruk Hom nie op nie, Hy bly stil en onderdanig aan sy eenvoudige ouers.

 Selfs as kind was Hy so ander as wat ons was en is...

Sy andersheid lê natuurlik in sy godheid, maar dit is sigbaar in sy sondeloosheid. Hy was net soos ons – behalwe dat Hy geen sonde gedoen het nie.

Nie ŉ enkele verkeerde gedagte nie, nie een woord uit sy plek nie, absoluut niks verkeerds gedoen nie.

Altyd net regte en suiwer gedagtes, totale gehoorsaamheid en eerbied aan God, en aan sy ouers, met volmaakte liefde vir alles en almal om Hom.

 Absoluut heilig soos net God kan wees.

Jy sou kon verwag dat Hy dan nie met mense soos ons sou wou meng nie. Hy is tog anders, beter, volmaak...

En ons, mense, vir wie Jesus sy goddelikheid prysgegee het?

Ons is so anders as wat Jesus was...

 Ons is vrot tot in die wortel van ons wese.

Ons is tot niks goeds in staat nie, dis ons sondige aard om God en ons naaste te haat.

In sonde is ons gebore en ons sondige aard laat allerhande sonde uit borrel, soos giftige fonteine.

En as jy nog dalk sou dink dat jy darem beter is of self aanvaarbaar – dan sê jy God lieg, want dit is Hy wat sê dat, *“Daar is nie een wat regverdig is nie, selfs nie een nie, 11daar is nie een wat verstandig is nie; daar is nie een wat na die wil van God vra nie.12“Almal het afgedwaal, almal het ontaard. Daar is nie een wat goed doen nie, selfs nie een nie.”* (Rom 3:10,11)

Dis vir sulke mense, mense soos ek en jy wat Johannes opgeroep het om hulle te bekeer, *“Bekeer julle en laat julle doop en God sal julle sondes vergewe.”* (Luk. 3:3)

Baie het geluister en hulle bekeer van hulle sonde en Johannes het hulle dan gedoop.

Dit was Jode, God se volk, wat erken en bely het dat hulle netsoos heidene, soos ongelowiges gelewe het. Dat hulle verslaaf is aan sonde en nie leef soos God wil nie.

 Maar dat hulle, hulle sonde erken en daarvan afsien.

Johannes doop hulle as simbool van bekering en die vergifnis wat God hulle gee. *“As ons ons sondes bely, Hy is getrou en regverdig, Hy vergewe ons ons sondes en reinig ons van alle ongeregtigheid.”* (1 Joh. 1:9)

Maar Jesus was so anders...

 Hy was sonder sonde.

Jy kan seker verstaan dat Johannes Hom nie wil doop nie.

Nee, Jesus die sondelose moet eerder vir Johannes, wat ook sondige mens, is doop. (v.14).

Jesus het tog geen sonde waarvan Hy Hom moet bekeer nie?

Jesus kan tog nie die teken van doop ontvang wat simboliseer dat Hy Hom bekeer het nie, dat Hy vergifnis van sonde nodig het en ontvang nie?

En tog sê Jesus dat dit gepas is dat Hy gedoop word,

 dat dit nodig is om aan God se wil te voldoen.

 Hoekom is dit gepas? Hoekom is nodig?

Met Jesus se doop vereenselwig Hy Hom met ons as sondige mense.

Deur Hom te laat doop sê en wys Hy dat Hy een van “ons” is.

Hy het niks om van te bekeer nie, Hy het geen vergifnis nodig nie –

maar Hy kies om by ons gereken te word.

Hy sê daarmee dat God met Hom moet maak soos wat Hy met sondige mense sou maak.

 Tel my by die sondaars...

Die eerste ding wat Hy doen wanneer Hy met sy bediening op aarde begin,

is om dit baie duidelik te maak dat al het Hy self geen sonde nie,

Hy nogtans nie eenkant en afgesonder is van ons wat tot die ewige dood toe vrot is van sonde nie.

Dit is God se wil dat Jesus sondaars sal verlos van hulle sonde deur dit op Hom te neem en die losprys van God se straf daarop te betaal.

Om ons sonde op Hom te neem moet Hy deel wees van ons, Hy doen dit, en Hy bewys dit deur hom te laat doop.

Hy is nie net Immanuel, God met ons omdat Hy mens geword het deur as ŉ babatjie van Maria gebore te word nie.

Met sy doop word Hy nou deel van ons wat bekering en vergifnis nodig het, Immanuel is ook God met ons, in ons sonde (nie syne nie).

Hy gee sy geldige aanspraak op sy sondelose andersheid prys sodat Hy soos een van ons gereken sal word, en aan die kruis al ons sondes op sy rekening te neem asof Hy dit alles gedoen het.

En na sy oorwinning – dat elkeen wat in geloof op Hom vertrou sy sondelose geregtigheid op ons rekening kan kry asof ons geen sonde gedoen het nie.

En met sy offer en oorwinning het Hy dan juis bewerk wat Johannes verkondig het, *Bekeer jou sodat God jou sonde sal vergewe – en die doop as simbool dat Hy dit gedoen het.*

Al was Jesus totaal anders as ons, al is Hy nie soos ons nie, is Hy by ons en saam met ons. Sy doop getuig daarvan.

En dit roep ons op om juis ook daarin sy dissipels, sy navolgers te wees.

Na sy oorwinning en hemelvaart het Hy sy Gees gestuur en is Hy in ons.

Is ons wat glo anders as ander wat nie glo nie?

 Ek sou so hoop – anders is daar mos groot fout?!

Wat doen ons met ons andersheid – handhaaf ons dit, hou ons ons eenkant van ander wat nie soos ons nie?

Hou ons ons eenkant van mense van ander volke, ander tale en ander rasse?

 Hou ons ons eenkant van mense wat nog in sonde leef?

 Hou ons ons eenkant en hou hulle op ŉ afstand?

Hou ons Jesus en sy boodskap van verlossing eenkant, en verkondig ons die so van ŉ afstand af?

Dit pas tog nie by Christus se navolgers, sy dissipels, sy broers in God se huisgesin nie!

Nie om saam te sondig nie, maar om in hulle teenwoordigheid getuies te wees van ŉ gehoorsame lewe en van Jesus wat Hom by sondaars laat reken.

 Dit is gepas dat ons Jesus se “God by ons”, sy Immanuel, in die wêreld sal wees.

Laat ons in verwondering met dankbaarheid vreugde vind daarin dat Jesus Homself by ons geskaar het – al was Hy so goddelik anders.

Laat ons wat gelowig anders is as ander, dan Jesus se “God by ons” uitleef deur ons met ander te vereenselwig en nie ons eenkant te hou en van ver af getuies vir Hom te wil wees nie.

 Ons kan dit doen, want Jesus is deur sy Gees steeds ons Immanuel, God by ons.

Amen